**Kregor Zirk** (sündinud 3. juulil 1999 Tartus) on eesti ujuja.

Zirk võitis 2015. aasta Euroopa Noorte Olümpiafestivalil Gruusias Tbilisis 100 m liblikujumises esikoha uue võistluste rekordiga. Tegemist oli suure saavutusega, kuna kohal olid kõik Euroopa parimad. See oli Eesti esimene ujumismedal sellelt võistluselt ja ainuke medal Eesti koondisele kõikide spordialade peale tol aastal. Lisaks osales Kregor Zirk 200 m liblikujumises (4. koht), 200 m vabaujumises (5. koht) ja 100 m vabaujumises (20. koht).

Zirk tegi tiitlivõistluste debüüdi 2015. aasta maailmameistrivõistlustel Kaasanis, kus ta osales Eesti koondise koosseisus 4×100 m vabaujumises ja saadi 22. koht. 

Aasta hiljem võistles ta Londonis toimunud Euroopa meistrivõistlustel 50 m liblikujumises (28. koht), 100 m liblikujumises (31. koht), 200 m vabaujumises (44. koht), 50 m vabaujumises (59. koht), 100 m vabaujumises (69. koht), 4x100 m vabaujumises (15. koht), 4x200 m vabaujumises (17. koht) ja 4x100 m kombineeritud teateujumises (12. koht). 
Mõned kuud hiljem Ungaris Hodmezovasarhelys peetud Euroopa juunioride meistrivõistlustel võitis ta pronksmedali 50 m liblikujumises. Lisaks ei jäänud tal palju puudu pronksmedalist ka 100 m liblikujumises, kus ta tuli neljandale kohale. 100 m vabaujumises saavutas ta 13. koha.

Juunioride vanuseklassi pronks tuli ka 2017. aastal Iisraelis Netanias toimunud Euroopa juunioride meistrivõistlustel, seekord 100 m liblikujumises. 50 m liblikujumises ning 100 m vabaujumises saavutas ta 11. koha. 
Seejärel võistles ta Ungaris Budapestis toimunud maailmameistrivõistlustel, kus tema parim tulemus oli 12. koht 4x100 m kombineeritud segateateujumises. Lisaks osales ta veel 100 m liblikujumises (43. koht), 200 m vabaujumises (49. koht) ja 100 m vabaujumises (56. koht). 
2017. aasta suve lõpul toimusid maailma juunioride meistrivõistlused Ameerika Ühendriikides Indianapolis kus Zirk saavutas 100 m liblikujumises viienda koha. 100 m vabaujumises tuli ta üheksandale kohale ning 50 m liblikujumises saavutas Kregor 12. koha. 
Sama aasta lõpus toimunud Euroopa lühiraja meistrivõistlustel toimus Kregori jaoks esimene läbimurre täiskasvanute klassis. Ta lõpetas 200 m vabaujumises uue Eesti rekordiga neljanda koha ning 200 m liblikujumises seitsmenda koha. Lisaks osales ta veel 100 m liblikujumises (15. koht) ja 100 m seliliujumises (22. koht). 

2018. aastal osales Zirk Euroopa meistrivõistluses Šotimaal Glasgow's ning tema parimaks esituseks jäi 200 m liblikujumises saavutatud 26. koht. Aasta lõpus osales ta lühiraja maailmameistrivõistlustel kus ta saavutas parima koha 200 m vabaujumises, lõpetades 23. kohal. 

Pärast pettumust valmistanud 2018. aastat alustas Zirk pikaraja hooaega Eesti rekordiga 400 m vabaujumises Stockholm Swim Openi võistlusel, ületades tollal Eesti vanima tippmargi. Varasem rekord kuulus Ivar Stukolkini nimele ning oli püstitatud 1980. aasta Moskva olümpiamängudel, kus ta võitis pronksmedali. Samal võistlusel sai Zirgist ka esimene ujuja Balti riikides, kes 200 m liblikat alla kahe minuti on ujunud. 
2019. aasta maailmameistrivõistlustel Lõuna-Koreas Gwangjus võistles Kregor koguni viiel distantsil: 100 m ja 200 m liblikas (23. ja 22. koht), 200 m ja 400 m vabaujumises (26. ja 19. koht) ning 4×100 m kombineeritud segateateujumises (21. koht). Nii vaba- kui ka liblikujumise pikematel distantsidel püstitas ta uued Eesti rekordid. Sama aasta talvel Šotimaal Glasgow's toimunud Euroopa lühiraja meistrivõistlustel saavutas Zirk 11. koha 200 m liblikujumises. 2019. aastal tuli Zirk ajaloo esimesel ISL (International Swimming League) hooajal võitjaks Energy Standard tiimi koosseisus. Tema parim tulemus sündis 400 m vabaujumises kus ta lõpetas kuuendana uue Eesti rekordiga. 

2020. aasta võistluskalender oli koroonapandeemia tõttu häiritud ning ainuke suurem võistlus, kus Kregor osales oli ISL-i teine hooaeg. Võistlus toimus Ungaris Budapestis, kus kõikide tiimide sportlased olid isoleeritud Margareti saarel viieks nädalaks. Kregor Zirk võistles Energy Standardi võitkonnas, mis tuli hooaja lõpus teisele kohale Cali Condorsi järel. Tema parimaks saavutuseks finaal matšil jäi viies koht 400 m vabaltujumises. Lisaks oli ta seitsmes nii 200 m liblik- kui ka vabaltujumises.

2021. aasta Euroopa meistrivõistlustel Ungaris, Budapestis saavutas Kregor karjääri esimese pikaraja tiitlivõistluse finaalikoha. 400 m vabaltujumises lõpetas ta finaali 8. kohaga, 200 m vabaltujumise poolfinaalides tuli ta 10. kohale ning 200 m liblikujumises samuti 10. kohale. 
Sama aasta Mare Nostrumi tuuri Monaco etapil tagas Zirk pääsu Tokyo olümpiamängudele 200 m vabaltujumises. Ta ületas normi 0,01 sekundiga. Sellel aastal tuli ta Mare Nostrumi tuuri üldkokkuvõtte teisele kohale. Tokyo 2020 olümpiamängudel (24.07–01.08.2021) pälvis Kregor Zirk 200 m vabaltujumises 13. koha, 400 m vabaltujumises 15. koha, 200 m liblikujumises 25. koha ja 100 m liblikujumises 41. koha. 200 m vabaltujumises saavutatud 13. koht on taasiseseisvunud Eesti parim koht basseini aladel. 
Pärast suvepuhkust osales Kregor Zirk ISL-i kolmandal hooajal Energy Standardi võistkonnas. Kvalifikatsiooni periood toimus Itaalias, Napolis ja finaalseeria Hollandis Eindhovenis. Tartumaalt pärit ujuja saavutas 12. matšil seni ainsa eestlasena alavõidu ISL-i sarjas. Hooaja lõppfinaalis tuli Kregor 400 m vabaltujumises kolmandale kohale ning see tegi temast sellel alal sarja reitingu järgi paremuselt teise ujuja. Finaalis saavutas Zirk veel teisegi kolmanda koha, seda 200 m liblikujumises. 200 m vabaltujumises tuli tal leppida neljanda kohaga ujudes esmakordselt alla 1:43. 
Mõned nädalad hiljem osales ta lühiraja maailmameistrivõistlustel Araabia Ühendemiraatides, Abu Dhabis. Enda meelisalal 200 m liblikujumises lõpetas ta uue Eesti rekordiga viiendal kohal. 200 m vabaltujumises saavutas ta 13. koha. 

2022. aasta maailmameistrivõistlustel Ungaris, Budapestis saavutas ta 11. koha 200 m liblikujumises uue Eesti rekordiga 1:55.62, mis oli poolfinaali koha vääriline.
Suve lõpul toimusid Euroopa meistrivõistlused Roomas, Itaalias. Seal saavutas Kregor kuuenda koha 200 m liblikujumise finaalis ajaga 1:55.80. 
Aasta lõpus toimunud lühiraja maailmameistrivõistlustel Melbourne'is ujus ta sarnaselt oma aasta varasemale saavutusele välja viienda koha 200 m liblikujumises uue Eesti rekordiga 1:50.51. 200 m vabaltujumises tuli ta 11. kohale karjääri paremuselt teise resultaadiga. 

2023. aasta oli üldpildis Kregorile kehv enda tulemuste näol. Suvel toimunud Maailmameistrivõistlustel Fukuokas, Jaapanis jäi tema parimaks tulemuseks 400m vabaltujumises saavutatud 16. koht. Oktoobris toimunud MK-etapil ujus Zirk ennast kolmel korral finaali 200m vabalt, 400m vabalt, 200m liblikat distantsidel ja saavutas vastavalt neljanda, kaheksanda ja kuuenda koha. 

Tema treener oli aastatel 2010–2015 Kaja Haljaste. 2013. aastast kuulub Kregor Zirk Eesti ujumiskoondisse ning on Team Estonia liige. 2015–2017 hooajal õppis ja treenis ta Plymouthis Inglismaal kus ta esindas Plymouth Leanderi ujumisklubi mille peatreeneriks oli Jon Rudd. 2017-2020 hooaegadel treenis Kregor Zirk Türgis, Antalyas ujumisklubi Energy Standard juures, mille peatreeneriks oli James Gibson. Alates 2017. aastast on Zirki treener kanadalane Tom Rushton.

Ta on paljukordne Eesti meister nii täiskasvanute seas kui ka nooremates vanuseklassides.

Mais 2015 ületas Kregor Zirk Riias Läti meistrivõistlustel 1500 m vabaujumises 32 aasta taguse Ivar Stukolkini Eesti rekordi. Talle kuulub üle saja eri vanuseklasside Eesti rekordi.

Isiklikud rekordid
------------------

**50 m basseinis**| Ala | Tulemus | Aeg | Koht |
| --- | --- | --- | --- |
| 50 m vabalt | **23,21** | 14. aprill 2018 | Eesti Tartu |
| 100 m vabalt | **50,09** | 17. august 2017 | Ameerika Ühendriigid Indianapolis |
| 200 m vabalt | **1.46,10** | 25. juuli 2021 | Jaapan Tokio |
| 400 m vabalt | **3.47,05** | 24. juuli 2021 | Jaapan Tokyo |
| 800 m vabalt | **7.57,88** | 2. juuni 2021 | Prantsusmaa Canet-En-Roussillon |
| 1500 m vabalt | **16.11,75** | 3. mai 2015 | Läti Riia |
| 50 m selili | **26,65** | 15. aprill 2018 | Eesti Tartu |
| 100 m selili | **58,04** | 16. märts 2019 | Serbia Belgrad |
| 200 m selili | **2.05,66** | 5. august 2020 | Eesti Tartu |
| 50 m rinnuli | **31,77** | 9. aprill 2017 | Eesti Tartu |
| 50 m liblikat | **24,02** | 6. juuli 2016 | Ungari Hodmezovasarhely |
| 100 m liblikat | **52,82** | 29. juuli 2021 | Jaapan Tokyo |
| 200 m liblikat | **1.55,48** | 14. veebruar 2024 | Katar Doha |
| 200 m kompleksi | **2.08,29** | 24. aprill 2016 | Suurbritannia Cardiff |
| 400 m kompleksi | **4.34,13** | 11. aprill 2015 | Leedu Kaunas |

**25 m basseinis**| Ala | Tulemus | Aeg | Koht |
| --- | --- | --- | --- |
| 50 m vabalt | **22,39** | 21. detsember 2017 | Eesti Tallinn |
| 100 m vabalt | **47,57** | 9. detsember 2016 | Taani Kolding |
| 200 m vabalt | **1.42,97** | 4. detsember 2021 | Holland Eindhoven |
| 400 m vabalt | **3.40,95** | 18. november 2021 | Holland Eindhoven |
| 800 m vabalt | **7.55,05** | 2. juuli 2020 | Eesti Keila |
| 1500 m vabalt | **15.33,56** | 14. veebruar 2015 | Eesti Sillamäe |
| 50 m selili | **24,30** | 10. detsember 2016 | Taani Kolding |
| 100 m selili | **51,36** | 9. detsember 2016 | Taani Kolding |
| 200 m selili | **1.54,20** | 11. detsember 2016 | Taani Kolding |
| 50 m rinnuli | **32,33** | 13. oktoober 2018 | Eesti Tartu |
| 100 m rinnuli | **1.14,65** | 18. aprill 2015 | Eesti Tartu |
| 200 m rinnuli | **2.30,26** | 14. november 2014 | Eesti Tallinn |
| 50 m liblikat | **23,77** | 23. detsember 2017 | Eesti Tallinn |
| 100 m liblikat | **50,64** | 21. november 2020 | Ungari Budapest |
| 200 m liblikat |  **1.50,51** | 15. detsember 2022 | Austraalia Melbourne |
| 100 m kompleksi | **55,30** | 23. detsembee 2017 | Eesti Tallinn |
| 200 m kompleksi | **2.00,84** | 21. detsember 2017 | Eesti Tallinn |
| 400 m kompleksi | **4.19,83** | 19. drtsember 2016 | Eesti Tallinn |

Viited
------

1. ↑  ESBL
2. ↑  "Sporditulemused". Originaali arhiivikoopia seisuga 5. märts 2016. Vaadatud 4. mail 2015.
3. ↑  15-aastane Eesti ujumislootus ületas 32 aasta vanuse rekordi

Välislingid
-----------

* Biograafia ESBL-is
* Kregor Zirk võitis Põhjamaade noorte meistrivõistlustelt viis medalit, ERR, 16. juuli 2014
* Kregor Zirk – Eesti Michael Phelps!, Õhtuleht, 16. aprill 2015
* Pöörane edu! Ujuja Kregor Zirk on 63-kordne Eesti noorte meister